**Jasličková hra**

**OBRAZ č. 1 – BOH A GABRIEL**

**Boh** (Boh sedí na veľkej stolici a pred sebou má stolík – s papierom a „brkom“. Pred Bohom biela látka a nápis NEBO.)
 Mám toľko plánov! A budú sa diať veľké veci vo svete. No potreboval by som, aby mi niekto pomohol. Len kto?! Jedni anjelici perú obláčiky – to aby boli pekné, biele. Ďalší ich zas natriasajú, aby boli krásne nadýchané. Iní dávajú pozor na deti na Zemi a tí ďalší skúšajú anjelský zbor.
AHA!! Už ho vidím! Tam, vpredu – na obláčiku – sedí jen malý anjelik, ktorý ešte nemá svoju úlohu.
(s úsmevom kričí na neho: ) Gabkóóó, Gabkóóó, no že poď ku mne! (Už s menším nadšením zakričí: ) Gabkóóó...Gabrieeel, no že poď ku mne!

**Gabriel** ( má v ušiach slúchadlá, hýbe sa akoby počúval hudbu a sedí v tureckom sede na detskej stoličke, ktorá bude zmenená na obláčik)

**Boh**   Ach, ten Gabriel už zas počúva tú hudbu, nič nerobí, nič nepomôže a nikoho nepočuje. Musím mu ja len poslať sms-ku. (ťuká do mobilu)

**Gabriel**  (pípne mu sms-ka – vytiahne mobil – dá si slúchadlá von z uší, ale nechá si okolo krku – a nahlas číta: )
 Gabriel, prileť rýchlo ku mne! Tvoj Boh. (nahodí vystrašený pohľad a povie: ) AJAJAJAJÁÁJ!! (Zíde zo stoličky a ide k Bohu. V tom počuje Boha a obzerá sa odkiaľ ide ten hlas.)

**Boh**                 Uprac si po sebe a odlož ten obláčik na svoje miesto!

**Gabriel**           (Prekrúti očami a ide upratať „obláčik“. Pribehne pred 1. schodík a pýta sa: ) Bože môj – volal si ma?

**Boh**                  Sadni si ku mne. (Gabriel si sadne na schodík.) Gabriel prišiel čas, aby si aj Ty dostal svoju úlohu v nebi. Staneš sa poslom mojich správ. Ja, BOH, som preskúšal Zachariášovu vernosť ku mne a aj keď som mu doteraz nedal potomka, ostal mi stále verný. To všetko je však súčasťou môjho veľkého plánu. A aj napriek tomu, že má vysoký vek, prišiel čas, aby som mu požehnal syna. Chcem, aby si mu túto správu išiel povedať.

**Gabriel**           Boh môj – ja?! Ja som predsa len mladý anjelik, ja to určite nebudem vedieť.

**Boh**                 Neboj sa Gabriel. Na tomto pergamene je správa – choď ju oznámiť Zachariášovi do chrámu, kde sa modlí.

**Obraz 2. Gabriel a Zachariáš**

**Zachariáš**       (Kľačí pre oltárom. Ako uvidí Gabriela zľakne sa a padne na zem.)

**Gabriel**            (Rozbalí pergamen:) Neboj sa Zachariáš, lebo je vyslyšaná tvoja modlitba. Tvoja manželka Alžbeta ti porodí syna a dáš mu meno Ján. Budeš sa radovať a plesať a jeho narodenie poteší mnohých. Lebo on bude veľký pred Pánom a mnohých neveriacich obráti k Bohu.

**Zachariáš**        Ako sa to má stať? Veď ja som starec a aj moja manželka je v pokročilom veku.

**Gabriel**            Ja som Gabriel. Stojím pred Bohom a som poslaný hovoriť s tebou a oznámiť ti túto radostnú zvesť. Ver mi! (Potom Gabriel odíde.)

**Zachariáš**        (Nemôže uveriť a stále krúti hlavou.) To nemôže byť pravda. Neverím, že v mojom veku môžem mať syna. Určite som tu zaspal a len sa mi to prisnilo.

**Boh**                 (Gabriel príde k Bohu) Ááá – tu si Gabriel. Mám pre teba ďalšiu úlohu.

**Gabriel**            Oh Bože, nikam ma neposielaj. Ja nie som dobrý posol. Nezvládol som to. Pozri, Zachariáš neuveril mojim slovám.

**Boh**                 Netráp sa Gabriel – urobil si všetko správne. Ale pretože Zachariáš neuveril tvojim slovám, onemie a nebude môcť hovoriť až do dňa, keď sa to stane. A teraz choď do galilejského mesta, ktoré sa volá Nazaret, k dievčine zasnúbenej mužovi z rodu Dávidovho – Jozefovi. Jej meno je Mária.

**Obraz č.3 Anjeli**

**Gabriel**                   (odíde od Boha. Premýšľa a chodí do kola, až sa postaví do stredu a zamyslene pozerá na pergamen. V tom ide okolo anjel, ktorý upratuje.)

**Anjel – starší**         (zametá okolo Gabriela) A ty tu čo robíš? Čo tu len tak postávaš? To nemáš nič na robote?

**Gabriel**                   Ale mám! Mám ísť oznámiť jednu správu do Júdey, len keď ja neviem ako. Prvý krát mi neuverili – akože mi uverí také mladé dievča?

**Anjel – starší**         Len sa ty ničoho neboj a pekne tam choď. Boh dáva každému také talenty, ktoré mu pomôžu v plnení úloh, ktoré mu dá.

**Gabriel**                 Keď ja neviééém. (kyslo sa tvári)

**Anjel – starší**         Tí, čo vedia pekne spievať spievajú v anjelskom zbore (zaznie anjelský spev), tí čo majú talent na varenie nám vyvárajú samé dobroty (okolo prejde anjel s táckou, mastí si brucho) a tí, čo majú vzťah k deťom, dávajú pozor na tých nezbedníkov dolu na Zemi (anjel beží za dieťaťom).
A pozri na mňa! Ja mám poriadku-milovný talent. Ja všetko poupratujem, poumývam, poutieram. A vieš čo? Mňa niečo napadlo!! Ja pôjdem za teba za Bohom a ja mu poviem, že ty nemáš talent na posla. Ale, že mi začneš pomáhať. Že budeš so mnou nebeskú podlahu zametať (podáva mu do ruky metlu), nebeské obláčiky oprašovať (dáva mu farebnú prachovku – ale tak, aby mal toho kopcom v rukách).

**Gabriel**                 (pozerá sa zdesene) Ja, ja, ja – ja som si to predsa len rozmyslel. (všetko jej vracia) Asi len budem mať talent na toho posla, keď ma tým Boh poveril. Ja ho v sebe pohľadám (všetko jej vráti a ponáhľa sa preč).

**Anjel – starší**         (zasmeje sa) Ja som si to aj myslela.

**Obraz č.4 Anjel Gabriel sa pripravuje**

**Gabriel**                 (prichádza pomaly – Mária sedí – ešte si ho nevšimla) talent.. talent.. Akýže ja už mám talent.. Veď ja stále si len spievam alebo počúvam  hudbu. Musím si to premyslieť...(nasadí si slúchadlá a zazneje pieseň od Jerichových trúb)

 Dobre, idem na to!

**Obraz č. 5 Anjel Gabriel navštívi Máriu.**

**Gabriel**         Pozdravujem Ťa, Mária, a nesiem Ti Božie požehnanie.

**Mária**          (Mária bude miešať niečo v miske. Keď uvidí anjela – zľakne sa ho a miska s varechou jej vypadnú z rúk)

**Gabriel**            Neboj sa, Mária. Boh Ťa miluje a naplnil Ťa svojou milosťou. Porodíš syna a dáš mu meno Ježiš. Bude veľkým mužom a ľudia ho budú volať Synom Božím. Boh mu dá trón a on bude naveky vládnuť nad Izraelom. Jeho kráľovstvo bude večné.

**Mária**         Ako sa to má stať? Veď ja muža nepoznám.

**Gabriel**            Duch Svätý zostúpi na Teba a moc Najvyššieho Ťa zatieni. Preto aj Sväté Dieťa sa bude volať Synom Božím. Z Božej vôle porodí aj tvoja príbuzná Alžbeta. Vieš, že doteraz bola neplodná. Zdalo sa, že je už na deti pristará, ale porodí skôr než Ty. Boh je všemohúci.

**Mária**        Som Božia služobnica. Nech sa všetko stane tak, ako si povedal.

**Obraz č.6 Mária u Alžbety**

**Gabriel**                   (príde k Bohu) Pane Bože, odovzdal som Márii oznam.

**Boh**                        Dobre Gabriel. Svoju úlohu si splnil výborne.

**Gabriel**                  A čo bude teraz s Máriou?

**Boh**                        Mária sa práve vydala na cestu, aby navštívila Alžbetu.

**Alžbeta**                 (hovorí k Márii: ) Požehnaná si medzi ženami a požehnaný je plod tvojho života. Čím som si zaslúžila, že matka môjho Pána prichádza ku mne? Lebo len čo som počula tvoj pozdrav v mojich ušiach, radosťou sa zachvelo dieťa v mojom lone. A blahoslavená je tá, ktorá uverila, že sa splní, čo povedal Pán.

**Mária**                   Velebí moja duša Pána a môj duch jasá v Bohu, mojom Spasiteľovi, lebo zhliadol na poníženosť svojej služobnice. Hľa, od tejto chvíle blahoslaviť ma budú všetky pokolenia, lebo veľké veci mi urobil ten, ktorý je mocný a sväté je jeho meno.

**Rozprávač**                       Mária zostala u Alžbety až do jej pôrodu. A Alžbeta porodila syna. Keď jej susedia a príbuzní počuli, že sa jej narodil syn, radovali sa a prišli ju pozrieť.

**Alžbeta**                 (pestuje bábätko)

**suseda 1**                Jéééj, to je ale krásny chlapček!

**suseda 2**                Celý po tatovi!

**suseda 1**                Veď hádam sa aj bude volať Zachariáš – tak ako je to tradíciou.

**Alžbeta**                  Nie, on sa bude volať Ján.

**suseda 2**                Ale veď v tvojej rodine sa tak nikto nevolá.

**suseda 1** Zachariáš! Ty s tým súhlasíš?!

**Zachariáš**               (ticho si zoberie tabuľku a napíše:) Ján sa bude volať.

**suseda 1 a 2**          (krútia hlavou a čudujú sa:) No toto!

**Boh**                         Vidím, že Zachariáš už uveril môjmu posolstvu, tak nech sa mu vráti hlas.

**Zachariáš**              (zvolá:) Nech je zvelebený Pán Boh Izraela, lebo navštívil a vykúpil svoj ľud a poslal nám Spasiteľa!

**Obraz č.7 Cesta do Betlehema**

**hlásnik**                   Pozor, pozor! Na známosť sa všetkým dáva, mimoriadna zvláštna správa. Cisár Augustus vydal rozkaz, aby sa každý išiel zapísať do svojho rodného mesta.

**Jozef**                      (k Márii) Počula si rozkaz, Mária? Budeme musieť ísť do Dávidovho mesta Betlehema, pretože pochádzam z Dávidovho rodu.

**Mária**                     Ale ako ja zvládnem takú dlhú cestu? Už čoskoro budem rodiť.

**Jozef**                     Budeme prosiť Boha, aby nás ochránil na ceste. (zoberú si veci a odídu)

**Mária**                     (prídu do Betlehema) Konečne sme prišli do Betlehema. Len neviem Jozef, či pri takom veľkom počte ľudí nájdeme nejaké miesto na spanie.

**Jozef**                Dobrá žena, nenašlo by sa u vás nejaké miesto na prespanie? Tuto – moja manželka Mária čaká dieťa .

**Gazdiná**            Choďte preč! Betlehem je plný prišelcov z okolitých vrchov a údolí, čo sa sem tiež prišli zapísať do zoznamu. Už aj sa practe!

**Jozef**               Dobrá žena, nenašlo by sa u vás nejaké miesto na prespanie?

**Hostinská**         Nemám ani jedno voľné miesto! Ale ak chcete, prenocujte v stajni. Je tam čerstvá slama.

**Rozprávač**         A tak si Mária postlala v príjemne voňajúcom sene a tam pri somárikovi porodila svojho syna. Starostlivo ho zavinula do plienok a položila do jasličiek vystlaných slamou. Pomenovala ho Ježiš, čo znamená Boh je spása.

**Obraz č.8 Pastieri**

**Boh**            Oh, môj jediný Syn a spí v jednoduchej maštalke.
 Gabriel, prosím ťa, choď im trošku pomôcť.

**Gabriel**       (rozbehne sa pred prvé rady a pýta sa detí) Nepožičiaš Ježiškovi rukavice? nie? A ty nemáš niečo pre Ježiška na jedenie?

pieseň \_\_\_\_\_\_\_\_\_\_\_\_\_\_\_\_\_\_\_\_\_\_ (anjeli tancujú)

 (Gabriel pospevuje a tancuje a na konci pesničky zakopne o pastierovu nohu, ten sa prebudí – pretiera si oči a zľakne sa anjela – „Jáááj!“)

**Gabriel**                 Ty ma vidíš??

**pastier Ďuro**       Vidím. Čo si zač? Takého človeka s krídlami som ešte nevidel. A toľko svetla!

**Gabriel**                   Ja som anjel.

**pastier Fero**        (zobudia sa aj ostatní) A čo si si to spieval?

**pastier Janko**         Prečo má spievať celá zem?

**Gabriel**                  (smutne sa chytí za hlavu) Jáj ja motovidlo, tentoraz sa na mňa Boh už určite nahnevá. Ani som nič nezohnal pre malého Ježiška a ešte som sa aj prezradil.

**pastier Ďuro**       (posadí sa bližšie ku Gabrielovi) Ale veď sa ty ničoho neboj, mi ti pomôžeme.

**Gabriel**                   Pomôžete? Tak ja vám zvestujem radostnú správu: Dnes sa vám v Dávidovom meste narodil Spasiteľ Kristus Pán. Dieťatko je zavinuté do plienok a uložené v jasliach.

**pastier Ďuro**       Zoberieme mu dobré mliečko – aby nebol hladný.

**pastier Juro**      Ja mu zoberiem dve kozičky – tie ho príjemne zahrejú.

**pastier Janko** A  ja zase veselého baránka – s ním sa môže hrať.
Tak poďme už do Betlehema a pohľadajme to dieťa uložené v jasliach.

pieseň:     Spí madona s dieťaťom

**Obraz č.9 mudrci a Herodes**

Postavy: Rozprávač, kráľ 1, kráľ 2, kráľ 3, Herodes, radca 1, radca 2.      7x

Boh                     Obyvatelia Júdska si nevšimli, že noci nie sú také tmavé a že sa na oblohe sa zjavila hviezda, jasnejšia ako ostatné, a stála priamo nad stajňou, kde sa narodil Ježiš. No traja mudrci z Východu si to všimli, a prišli sa pokloniť Mesiášovi. Keď prišli do Betlehema, hneď išli za Herodesom:

Kráľ 1:                 Zdravím ťa, Herodes! Čo za svetlo sa zjavilo nad tvojou krajinou? Videli sme na oblohe novú hviezdu. Nehýbe sa ako ostatné, len stojí nepohnuto nad jedným miestom v Júdsku.

Kráľ 2:                 Kde je novonarodený židovský kráľ?

Herodes:            Kto?

Kráľ 3:                 Židovský kráľ, Mesiáš, Vykupiteľ, na ktorého čaká celý svet. Prišli sme sa mu pokloniť.

Rozprávač:         Herodesovi sa táto myšlienka nepáčila. Zvolal všetkých veľkňazov a zákonníkov a vypytoval sa ich:

Herodes:            Ja som predsa kráľ židov! Čo viete o tom novom júdskom kráľovi? Je pravda, že má prísť Mesiáš?

Radkyňa 1:         Áno, pane, je to pravda. Tak hovoria knihy prorokov.

Herodes:            Aké? Kde?

Radkyňa 2:         (Podíde dopredu.) Všetko je zapísané v knihe proroka Micheáša, pane. Má sa tak stať v Betleheme. V knihách je to zaznamenané takto: „A ty, Betlehem, zem júdska, nie si najmenší medzi poprednými mestami Júdska, lebo z teba vyjde Vládca, ktorý povedie môj ľud izraelský.“

Herodes:            (Obráti sa k cudzincom:) Choďte a nájdite toho kráľa, potom sa vráťte a poviete mi, kde je. Chcem sa mu ísť – ehm – tiež pokloniť.

Boh                     Mudrci sa vystrojili na cestu a na východnej oblohe sa zasa trblietala jasná, žiarivá hviezda. Bezpečne im ukazovala cestu až do Betlehema, kde nad stajňou zastala.
Tam našli Máriu s Jozefom a Ježiška v jasličkách na slame. Padli pred dieťaťom na kolená a klaňali sa mu. Načreli do svojich sedlových vakov a odtiaľ vytiahli dary.

Kráľ 1:                 Ja Ti darujem zlato, pretože práve to sa darúva kráľom.

Kráľ 2:                 Ja Ti darujem kadidlo, ktoré sa páli pri obetách Bohu.

Kráľ 3:                 A ja Ti venujem myrhu.

Boh                     Myrha sa v tých časoch používala na dlhšie uchovanie mŕtveho ľudského tela. Dary položili na slamu roztrúsenú okolo dieťaťa. Boh sa potom vo sne zjavil trom mudrcom od Východu a upozorňoval ich: „Nepovedzte kráľovi Herodesovi, kde nájde Ježiša, a nevracajte sa tou istou cestou, ale tajne opustite Izrael.“ Mudrci poslúchli na slovo, a kým sa Herodesovi vyzvedači spamätali, boli už ďaleko.